Document ID: 32009R0719

ΚΑΝΟΝΙΣΜΌΣ (ΕΚ) αριθ. 719/2009 ΤΗΣ ΕΠΙΤΡΟΠΉΣ
της 6ης Αυγούστου 2009
για την τροποποίηση του κανονισμού (ΕΚ) αριθ. 1251/2008 όσον αφορά τον κατάλογο τρίτων χωρών και εδαφών από τα οποία είναι δυνατόν να εισάγονται ορισμένα καρκινοειδή και διακοσμητικά υδρόβια ζώα στην Κοινότητα
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2006/88/ΕΚ του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων (1), και ιδίως το άρθρο 22,
τη συνθήκη για την ίδρυση της Ευρωπαϊκής Κοινότητας,
(1)
Η οδηγία 2006/88/ΕΚ θεσπίζει τις υγειονομικές απαιτήσεις που πρέπει να εφαρμόζονται για την κυκλοφορία στην αγορά, την εισαγωγή και τη διαμετακόμιση ζώων υδατοκαλλιέργειας και των προϊόντων τους. Η εν λόγω οδηγία προβλέπει ότι ζώα υδατοκαλλιέργειας και προϊόντα αυτών εισάγονται στην Κοινότητα μόνον από τρίτες χώρες ή τμήματα τρίτων χωρών που περιλαμβάνονται σε κατάλογο ο οποίος καταρτίζεται και τηρείται επίκαιρος σύμφωνα με τη διαδικασία που προβλέπεται στην εν λόγω οδηγία.
(2)
Το άρθρο 11 του κανονισμού (ΕΚ) αριθ. 1251/2008 της Επιτροπής, της 12ης Δεκεμβρίου 2008, όσον αφορά τους όρους και τις απαιτήσεις πιστοποίησης για τη διάθεση στην αγορά και την εισαγωγή ζώων υδατοκαλλιέργειας και προϊόντων τους στην Κοινότητα, καθώς και για την κατάρτιση καταλόγου ειδών-φορέων (2), θεσπίζει τους κανόνες που ισχύουν για τις εισαγωγές διακοσμητικών υδρόβιων ζώων που προορίζονται για κλειστές διακοσμητικές εγκαταστάσεις.
(3)
Σύμφωνα με το άρθρο 11 παράγραφος 2 του εν λόγω κανονισμού τα κράτη μέλη μπορούν να επιτρέπουν τις εισαγωγές διακοσμητικών ψαριών που δεν ανήκουν σε είδη ευπαθή σε κάποια από τις ασθένειες οι οποίες απαριθμούνται στο παράρτημα IV μέρος ΙΙ της οδηγίας 2006/88/ΕΚ, καθώς και διακοσμητικών μαλακίων και διακοσμητικών καρκινοειδών που προορίζονται για κλειστές διακοσμητικές εγκαταστάσεις, μόνο από τρίτες χώρες ή εδάφη που είναι μέλη του Διεθνούς Γραφείου Υγείας των Ζώων (ΟΙΕ). Με την εν λόγω διάταξη διασφαλίζεται η διάθεση σε όλα τα μέλη του ΟΙΕ επιδημιολογικών στοιχείων που αφορούν τα υπόψη ζώα.
(4)
Το παράρτημα ΙΙΙ του κανονισμού (ΕΚ) αριθ. 1251/2008 περιλαμβάνει κατάλογο τρίτων χωρών, εδαφών, ζωνών ή διαμερισμάτων από τα οποία επιτρέπονται οι εισαγωγές ζώων υδατοκαλλιέργειας που προορίζονται για καλλιέργεια, εγκαταστάσεις ψυχαγωγικής αλιείας και ανοιχτές διακοσμητικές εγκαταστάσεις και διακοσμητικών ψαριών που είναι ευπαθή σε μία ή περισσότερες ασθένειες που αναφέρονται στο μέρος ΙΙ του παραρτήματος IV της οδηγίας 2006/88/ΕΚ και προορίζονται για κλειστές διακοσμητικές εγκαταστάσεις.
(5)
Η Γραμματεία της Κοινότητας του Ειρηνικού (SPC) είναι ένας διεθνής οργανισμός που παρέχει τεχνική υποστήριξη, συμβουλές σε θέματα χάραξης πολιτικής, υπηρεσίες κατάρτισης και έρευνας σε 22 χώρες και εδάφη των νήσων του Ειρηνικού, σε τομείς όπως η υγεία, η ανθρώπινη ανάπτυξη, η γεωργία, η δασοκομία και η αλιεία. Ορισμένες χώρες της SPC δεν είναι μέλη του OIE.
(6)
Το OIE και η ΓΚΕ συνήψαν συμφωνία τον Σεπτέμβριο του 1999. Με βάση τη συμφωνία αυτή, η SPC πρέπει να ενθαρρύνει όσα μέλη της δεν είναι μέλη του ΟΙΕ να συμμετέχουν στο πληροφοριακό δίκτυο του ΟΙΕ για την υγεία των ζώων και την υγεία των υδρόβιων ζώων.
(7)
Το παράρτημα αυτής της συμφωνίας, που συνήφθη μεταξύ SPC και ΟΙΕ στις 10 Απριλίου 2003, προβλέπει τους όρους συνεργασίας μεταξύ των συμβαλλομένων μερών για την ανάπτυξη, τη διατήρηση και τη διάδοση του περιφερειακού πληροφοριακού συστήματος για την υγεία των ζώων, όσον αφορά τις χώρες και εδάφη των νήσων του Ειρηνικού.
(8)
Με τις επιστολές της 31ης Μαρτίου 2009 και της 30ής Απριλίου 2009, η SPC ενημέρωσε την Επιτροπή ότι όσα μέλη της SPC δεν είναι μέλη του ΟΙΕ μπορούν να ανεβάζουν στοιχεία που αφορούν ασθένειες στο διεθνές πληροφοριακό σύστημα για την υγεία των ζώων του ΟΙΕ, σύμφωνα με τα κριτήρια του ΟΙΕ από τον Μάιο του 2009.
(9)
Επομένως, είναι σκόπιμο να τροποποιηθεί το άρθρο 11 παράγραφος 2 του κανονισμού (ΕΚ) αριθ. 1251/2008 προκειμένου να εγκρίνονται οι εισαγωγές διακοσμητικών ψαριών που δεν ανήκουν σε είδη που είναι ευπαθή σε κάποια από τις ασθένειες που παρατίθενται στο μέρος ΙΙ του παραρτήματος IV της οδηγίας 2006/88/ΕΚ και διακοσμητικών μαλακίων και καρκινοειδών που προορίζονται για κλειστές διακοσμητικές εγκαταστάσεις και από τρίτες χώρες και εδάφη που δεν είναι μέλη του ΟΙΕ αλλά που έχουν συνάψει επίσημη συμφωνία με τον εν λόγω οργανισμό, προκειμένου να συμμετέχουν στο πληροφοριακό δίκτυό του για την υγεία των ζώων και την υγεία των υδρόβιων ζώων.
(10)
Οι Ηνωμένες Πολιτείες επιβεβαίωσαν ότι το Πόρτο Ρίκο, οι Παρθένοι Νήσοι των ΗΠΑ, η Αμερικανική Σαμόα, το Γκουάμ και οι Νήσοι Βόρειες Μαριάνες θεωρούνται εδάφη των Ηνωμένων Πολιτειών και ότι για την κοινοποίηση ασθενειών των ζώων στον ΟΙΕ υπεύθυνη είναι η αρμόδια αρχή των Ηνωμένων Πολιτειών.
(11)
Το παράρτημα ΙΙΙ του εν λόγω κανονισμού πρέπει, επίσης, να τροποποιηθεί αναλόγως ώστε να συμπεριληφθούν τα σχετικά μέλη της SPC.
(12)
Σύμφωνα με την οδηγία 91/67/ΕΟΚ του Συμβουλίου, της 28ης Ιανουαρίου 1991, σχετικά με τους όρους υγειονομικού ελέγχου που διέπουν τη διάθεση στην αγορά ζώων και προϊόντων υδατοκαλλιέργειας (3), τα κράτη μέλη πρέπει να διασφαλίζουν ότι οι εισαγωγές ζώων και προϊόντων υδατοκαλλιέργειας από τρίτες χώρες υπόκεινται σε όρους τουλάχιστον ισοδύναμους προς εκείνους που ισχύουν για την παραγωγή και τη διάθεση στην αγορά κοινοτικών προϊόντων.
(13)
Όσο διάστημα η οδηγία 91/67/ΕΟΚ ήταν σε ισχύ, επιτρέπονταν οι εισαγωγές στα κράτη μέλη καρκινοειδών που προορίζονται για καλλιέργεια, εγκαταστάσεις ψυχαγωγικής αλιείας και ανοικτές διακοσμητικές εγκαταστάσεις από τις Ηνωμένες Πολιτείες. Η εν λόγω οδηγία καταργήθηκε και αντικαταστάθηκε από την οδηγία 2006/88/ΕΚ, με την οποία εναρμονίστηκαν οι απαιτήσεις όσον αφορά την υγεία των ζώων για τις εν λόγω εισαγωγές.
(14)
Το άρθρο 20 παράγραφος 3 στοιχείο β) του κανονισμού (ΕΚ) αριθ. 1251/2008 προβλέπει μεταβατική περίοδο κατά τη διάρκεια της οποίας μπορούν να συνεχίσουν να εισάγονται αποστολές καρκινοειδών για καλλιέργεια, εγκαταστάσεις ψυχαγωγικής αλιείας και ανοικτές διακοσμητικές εγκαταστάσεις σύμφωνα με το σύστημα που ίσχυε πριν από την έναρξη ισχύος της οδηγίας 2006/88/ΕΚ. Η εν λόγω μεταβατική περίοδος λήγει στις 30 Ιουνίου 2009.
(15)
Συνεπώς, μόλις ολοκληρωθούν οι επιτόπιοι έλεγχοι που διεξάγονται σύμφωνα με την οδηγία 2006/88/ΕΚ προκειμένου να εξακριβωθεί η συμμόρφωση προς τους κοινοτικούς κανόνες για την υγεία των υδρόβιων ζώων, οι Ηνωμένες Πολιτείες πρέπει να συμπεριληφθούν στο παράρτημα ΙΙΙ του κανονισμού (ΕΚ) αριθ. 1251/2008.
(16)
Ως εκ τούτου το παράρτημα III του κανονισμού (ΕΚ) αριθ. 1251/2008 πρέπει να τροποποιηθεί αναλόγως.
(17)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων.
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1251/2008 τροποποιείται ως εξής:
1)
Στο άρθρο 11, η παράγραφος 2 αντικαθίσταται από το ακόλουθο κείμενο:
«2. Τα διακοσμητικά ψάρια που δεν ανήκουν σε είδη ευπαθή σε κάποια από τις ασθένειες οι οποίες απαριθμούνται στο παράρτημα IV μέρος ΙΙ της οδηγίας 2006/88/ΕΚ, καθώς και τα διακοσμητικά μαλάκια και τα διακοσμητικά καρκινοειδή που προορίζονται για κλειστές διακοσμητικές εγκαταστάσεις εισάγονται στην Κοινότητα μόνο από τρίτες χώρες ή εδάφη που:
α)
είναι μέλη του Διεθνούς Γραφείου για την Υγεία των Ζώων (ΟΙΕ)· ή
β)
απαριθμούνται στο παράρτημα III και έχουν συνάψει επίσημη συμφωνία με το ΟΙΕ προκειμένου να υποβάλουν στα μέλη του εν λόγω οργανισμού, σε συστηματική βάση, στοιχεία σχετικά με το υγειονομικό καθεστώς των ζώων τους.».
2)
Το παράρτημα III αντικαθίσταται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Οκτωβρίου 2009.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Αυγούστου 2009.

Labels: 1
5
20
0
3
7
6
15